《香山避暑二绝》唐·白居易六月滩声如猛雨,香山楼北畅师房。夜深起凭阑干立,满耳潺湲满面凉。纱巾草履竹疏衣,晚下香山蹋翠微。一路凉风十八里,卧乘篮舆睡中归。
《夏日山中》唐·李白 懒摇白羽扇,裸袒青林中。 脱巾挂石壁,露顶洒松风。
《山亭夏日》唐·高骈绿树阴浓夏日长,楼台倒影入池塘,水晶帘动微风起,满架蔷薇一院香。
《西江月·夜行黄沙道中》宋·辛弃疾明月别枝惊鹊,清风半夜鸣蝉。稻花香里说丰年,听取蛙声一片。七八个星天外,两三点雨山前。旧时茅店社林边,路转溪桥忽见。
《夏夜追凉》宋·杨万里夜热依然午热同,开门小立月明中。竹深树密虫鸣处,时有微凉不是风。
《夏日南亭怀辛大》(节选)唐·孟浩然山光忽西落,池月渐东上。散发乘夕凉,开轩卧闲敞。荷风送香气,竹露滴清响。
《中伏日妙觉寺避暑》宋·梅尧臣绀宇迎凉日,方床御綌衣。清谈停玉麈,雅曲弄金徽。高树秋声早,长廊暑气微。不须何朔饮,煮茗自忘归。
《忆王孙·夏词》宋·李重元风蒲猎猎小池塘,过雨荷花满院香,沉李浮瓜冰雪凉。竹方床,针线慵拈午梦长。
《夏意》宋·苏舜钦别院深深夏簟清,石榴开遍透帘明。树阴满地日当午,梦觉流莺时一声。
《夏日登车盖亭》宋·蔡确纸屏石枕竹方床,手倦抛书午梦长。睡起莞然成独笑,数声渔笛在沧浪。